צבי פולג נולד ברומניה ב-1948 בשם צבי פרקש ועלה לישראל בשנת 1962 עם אמו ואחיו. אביו, ברוך, נפטר בהיותו נער. בישראל, התחנך במוסד עליית הנוער "כפר אברהם" בפתח תקווה. בשנת 1966 התגייס לצה"ל ושובץ בחטיבת גולני. בגולני עבר מסלול הכשרה כלוחם, קורס מ"כים חי"ר וקורס קציני חי"ר. בשנת 1967 שימש כמפקד מחלקה בגדוד 12 ולחם במלחמת ששת הימים, לאחר מכן שימש כסמ"פ וכמפקד פלוגה בגדוד. בהמשך כמפקד פלוגה בבה"ד 1, שימש כסמג"ד גדוד 51 ולחם במלחמת ההתשה. במלחמת יום הכיפורים נפצע בקרבות הבלימה ברמת הגולן, בשנים 1976–1977 שימש כמפקד גדוד 12. פולג השתתף במבצע ליטני ובמלחמת שלום הגליל לחם כמפקד חטיבת כרמלי. לאחר המלחמה שימש כקצין האג"מ של פיקוד הצפון. בתפקידו הבא היה פולג מפקד חטיבת גולני. פולג היה ידוע כמפקד נעים הליכות אך קפדן. בהיותו מח״ט גולני, הדיח את גדי איזנקוט, מפקד פלוגה בחטיבה ולימים ראש המטה הכללי, לאחר שהאחרון סירב להחזיר את חייליו מחופשה כדי להשתתף באירוע חטיבתי. שנים לאחר מכן, איזנקוט סיפר על הלקח האישי שלו ועל כך שאילו היה הוא המח״ט, היה נוהג באותה צורה. בשנת 1988 הועלה לדרגת תא"ל ופיקד על אוגדת עזה במהלך האינתיפאדה הראשונה, ולאחר מכן כראש מטה פיקוד הצפון בתקופת מלחמת המפרץ. בשנת 1992 פרש מצה"ל.